Саха сиригэр национальнай бэчээт күнэ

Саха Өрөспүүбүлүкэтигэр национальнай бэчээт күнэ (День национальной печати в Республике Саха (Якутия)) — От ыйын 1 күнүгэр бэлиэтэнэр. Бу күн 1907 сыллаахха «Саха дойдута» («Якутский край») диэн сахалыы хаһыат аан бастаан тахсыбыта. Соруга — өрөспүүбүлүкэ тылларын сайыннарыы, уонна бэчээт үлэһиттэрин престижтарын үрдэтии.

2020 с. олунньу 13 күнүнээҕи СӨ Ил Дархана Айсен Николаев 1007 ньүөмэрдээх ыйааҕынан олохтообута. Бу күҥҥэ 1907 с. бастакы сахалыы политическай, общественнай уонна литературнай “Саха дойдута” (“Якутский край”) хаһыат бэчээттэммитэ. Бу хаһыат оччотооҕу ссыльнай-народоволецтар уонна интеллигенция көҕүлээһиннэринэн тахсара.

Ыйаах олоххо киириитэ элбэх омуктаах Саха сиригэр бэчээт опытын уонна үгэстэрин сөргүтүүгэ, тыл политикатын көдьүүһүн үрдэтиигэ көмөлөһөр сыаллаах.

“Саха дойдута” тахсыан инниннэ Саха сиригэр нууччалыы “Якутские епархиальные ведомости”, “Якутские областные ведомости”  хаһыаттар бэчээттэнэр этилэр. “Саха дойдута” бастакы саха тылынан бэчээттэммит чааһынай хаһыат буолбута Саха Өрөспүүбүлүкэ уонна бүтүн Арассыйа судаарыстыбатын суруналыыстыкатыгар олус улахан оруолу оонньуур. 

Хаһыакка аҥардас сонуннар эрэ буолбакка литература бэчээттэнэрэ. Оннук гынан бэчээккэ художественай публицистическай ыстатыйалар, очерктар, кириитикэ, сатира уонна литературнай жанрдар тахсар буолбуттара. “Саха дойдута” кини кэнниттэн тахсыбыт “Саха олоҕо” уонна “Саха саҥата” хаһыаттарга суолу арыйбыта. Бу манна Анемподист Софронов, Алексей Кулаковскай, Николай Неустроев уонна атыттар үлэлээбиттэрэ, бэчээттэммиттэрэ.

Категория:Саха Сирэ
Категория:Тылга сыһыаннаах бэлиэ күннэр
Категория:От ыйын 1